เสริมความรู้และทักษะให้ผู้ประกอบการ SMEs ผ่านโครงการ“สะพานดิจิทัล” ระยะที่ 2 สู่โลกการค้าออนไลน์
นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยว่า  กรมพัฒนาธุรกิจการค้า ส่งเสริมการค้าผ่านระบบออนไลน์ หรือ e-commerce ในช่วงสถานการณ์การแพร่ระบาดโควิด-19 กรมฯ จึงร่วมกับ Google ประเทศไทย และหน่วยงานพันธมิตร จัดโครงการ “สะพานดิจิทัล" (Saphan Digital) พัฒนาความรู้และทักษะด้านดิจิทัลที่จำเป็นให้แก่ผู้ประกอบการและบุคคลทั่วไป โดยการนำเทคโนโลยีและเครื่องมือดิจิทัลมาช่วยเพิ่มศักยภาพในการประกอบธุรกิจ รวมถึงสนับสนุนให้คนไทยสร้างอาชีพและรายได้ด้วยตัวเองผ่านเครื่องมือดิจิทัล มีการเรียนรู้ผ่านประสบการณ์จริงและสามารถเรียนรู้ผ่านหลักสูตรออนไลน์ได้ เช่น หลักสูตรการสร้างร้านค้าออนไลน์ “e-Commerce track” เป็นการให้ความรู้พื้นฐานเกี่ยวกับการทำการค้าบนโลกออนไลน์ หลักสูตรการพัฒนาหน้าร้านสู่โลกออนไลน์“Digitizing storefront track” เป็นการให้ความรู้เชิงลึกกับผู้ประกอบการเกี่ยวกับการบริหารจัดการร้านค้าบนโลกออนไลน์และหลักสูตรการทำโฆษณาสำหรับองค์กรไม่แสวงหาผลกำไร เป็นต้นการดำเนินโครงการสะพานดิจิทัล ระยะที่ 2 ตั้งแต่เดือนมีนาคม 2564- 31 มีนาคม  2565  ซึ่งมีผู้ประกอบการและผู้สนใจเข้ารับการเรียนรู้พัฒนาด้านการค้าออนไลน์จากทั่วประเทศทั้งหมดจำนวน 118,642 ราย ประกอบด้วยหลักสูตรปกติ On-Demand  จำนวน 50,874 ราย โดยแยกเป็น ผู้ประกอบการ SME 31,113 ราย บุคคลธรรมดา 19,638 ราย และ NGO 123 ราย หลักสูตร Live Stream จำนวน 67,768 ราย สำหรับผู้ที่สนใจสามารถสอบถามรายละเอียดและข้อมูลเพิ่มเติมได้ที่ กองพาณิชย์อิเล็กทรอนิกส์ กรมพัฒนาธุรกิจการค้า สายด่วน 1570 หรือผ่าน Website : www.dbd.go.th